送新淦余宰虞卿
作者：劉弇
朝代：宋

paragraphs: 時平循良用，墨綬紛委蛇。
夫子西南英，三十朝紳拕。
爰來慈衆兒，一掬芝眉和。
里閭無愁嘆，卒歲知婆娑。
牛解等是刃，恩染誰非波。
神閑略朱墨，日永餘弦歌。
及瓜賦歸歟，去去可奈何。
舂容雲濤裏，一葉翩經過。
羹魚飯香秈，凉衣送長哦。
三年種桃李，留得春陰多。
鄧挽徒虛語，禰翮方雲摩。
行哉尚良食，吾君正卷阿。